 NA XINHUA CAPE TOWN, AFRIKA KUSINI SERIKALI ya Afrika Kusini imeanza mchakato wa kutaka kufanya Kiswahili kuwa lugha ya taifa. Kamati ya Kusimamia Marekebisho ya Katiba ilisema Jumatano kuwa imepokea maombi ya kutaka Kiswahili na lugha ya Khilovedu zitambuliwe rasmi kama lugha za taifa. Afrika Kusini sasa ina lugha 11 za taifa. Hatua hiyo inafuatia baada ya Chuo Kikuu cha Cape Town – ambacho ni kikubwa zaidi barani Afrika – kutangaza kuwa kitaanza kufundisha Kiswahili kuanzia mwaka ujao. Kufikia 2028, Kiswahili kitakuwa somo la lazima chuoni hapo. Mwenyekiti wa kamati ya Bunge Mathole Motshekga, alisema kuwa kutawazwa kwa Kiswahili kuwa lugha ya taifa kutasaidia kudumisha utamaduni na kustawisha uchumi miongoni mwa nchi wanachama wa Muungano wa Ustawi wa Kiuchumi kwa Mataifa ya Kusini mwa Afrika (SADC). Muungano huo, ambao unajumuisha Tanzania, uliidhinisha Kiswahili kuwa miongoni mwa lugha zake rasmi mnamo 2019. Kiswahili kimetambuliwa kuwa lugha ya taifa na rasmi nchini Tanzania na Kenya. Jumuiya ya Afrika Mashariki (EAC), iliidhinisha Kiswahili kuwa lugha rasmi mwaka jana. Umoja wa Afrika (AU) ulichukua hatua sawa na hiyo mwaka jana. Lugha ya Khilovedu inazungumzwa na kabila la Lobedu la nchini Afrika Kusini na inakadiriwa kuzungumzwa na watu milioni 1. Jamii ya Lobedu inaongozwa na ‘Malkia wa Mvua’. Serikali ya Afrika Kusini ilikuwa imepanga kuanza kufundisha Kiswahili katika shule za msingi kuanzia 2020 lakini janga la virusi vya corona lilitibua mpango huo. Mpango huo uliungwa mkono na kiongozi wa chama cha upinzani cha Economic Freedom Fighters (EFF) Julius Malema, aliyesema kuwa lugha ya Kiswahili ilikuwa muhimu kunusuru nchi hiyo kutoka katika ‘minyororo’ ya wakoloni. “Ni lazima tuwe na lugha inayounganisha Waafrika. Kiswahili kikisambaa kote barani Afrika tutaachana na Kiingereza na kujitegemea sisi wenyewe,” alisema Malema. Nchi nyingine ambazo ziko mbioni kuanza kufundisha Kiswahili katika shule za msingi ni Uganda, Namibia na Botswana. Kiswahili kinakadiriwa kuzungumzwa na zaidi ya watu milioni 100 haswa katika nchi za Kenya, Tanzania, Burundi, Rwanda, Uganda, Jamhuri ya Kidemokrasia ya Congo (DRC) na baadhi ya maeneo ya Malawi na Msumbiji. Kiswahili ndiyo lugha ya Kiafrika inayozungumzwa na idadi kubwa ya watu ulimwenguni. Tanzania imekuwa katika mstari wa mbele kushawishi nchi za Afrika kukumbatia Kiswahili. Shirika la Umoja wa Mataifa kuhusu Sayansi na Utamaduni (Unesco) lilitenga Julai 7 kila mwaka kuwa Siku ya Kiswahili Duniani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  